
                                        ტექნიკური დავალება
(დანართი 1)
პროექტის დასახელება: „კიბოს პრევენცია და ზრუნვის გაუმჯობესება საქართველოში (2025–2027)”
დავალების დასახელება: ძუძუსა და საშვილოსნოს ყელის კიბოს სკრინინგის შესახებ  საზოგადოების ინფორმირების ორი კამპანიის დაგეგმვა, განხორციელება, საკომუნიკაციო მასალების გავრცელება და მონიტორინგი
შემსყიდველი ორგანიზაცია: ჩეხეთის რესპუბლიკის კარიტასი საქართველოში (CCRG)
დაფინანსების წყარო: ჩეხეთის განვითარების სააგენტო (CzDA)
განხორციელების პერიოდი: 2026 წლის 20 აგვისტო – 30 ოქტომბერი

1. შესავალი და მიზანი
     ჩეხეთის რესპუბლიკის კარიტასი საქართველოში (CCRG), ჩეხეთის განვითარების სააგენტოს (CzDA) ფინანსური მხარდაჭერით, დაავადებათა კონტროლისა და საზოგადოებრივი ჯანმრთელობის ეროვნულ ცენტრთან (NCDC) თანამშრომლობით, ახორციელებს პროექტს „კიბოს პრევენცია და ზრუნვის გაუმჯობესება საქართველოში (2025–2027)”.
     ძუძუსა და საშვილოსნოს ყელის კიბო საქართველოში ქალებში ონკოლოგიური ავადობისა და სიკვდილიანობის ერთ-ერთ წამყვან მიზეზად რჩება. მიუხედავად იმისა, რომ კიბოს უფასო ეროვნული სკრინინგის პროგრამები ქვეყნის მასშტაბით ხელმისაწვდომია, მათში მონაწილეობის მაჩვენებელი კვლავ დაბალია, რაც განპირობებულია ინფორმირებულობის ნაკლებობით, კიბოსა და სკრინინგთან დაკავშირებული მცდარი წარმოდგენებით, დიაგნოზის შიშით, ასევე ქცევითი და სტრუქტურული ბარიერებით.
     აღნიშნული ბარიერების უკეთ შესწავლის მიზნით, 2025 წელს CCRG-მ ქვეყნის მასშტაბით ჩაატარა ცოდნის, დამოკიდებულებებისა და პრაქტიკის (KAP) კვლევა, რომელმაც გამოავლინა ქცევითი ფაქტორები, რომლებიც გავლენას ახდენს სკრინინგის პროგრამებში მოსახლეობის მონაწილეობაზე. აღნიშნული კვლევის შედეგები საფუძვლად დაედო საზოგადოების ინფორმირების კამპანიების შემუშავებას.
     ამ დავალების მიზანია მტკიცებულებებზე დაფუძნებული საზოგადოების ინფორმირების ორი კამპანიის დაგეგმვა, განხორციელება, საკომუნიკაციო მასალების გავრცელება და მონიტორინგი, რომლებიც გამოიყენებენ ქცევითი ცვლილების კომუნიკაციის (Behaviour Change Communication) მიდგომას, რათა ხელი შეუწყონ მოსახლეობის მონაწილეობის გაზრდას ძუძუსა და საშვილოსნოს ყელის კიბოს ეროვნულ სკრინინგის პროგრამებში.
სამიზნე ჯგუფები
საზოგადოების ინფორმირების კამპანიები, პირველ რიგში, მიმართული უნდა იყოს:
· ძუძუს კიბოს ეროვნული სკრინინგის პროგრამაში მონაწილეობის უფლების მქონე ქალებზე; 
· საშვილოსნოს ყელის კიბოს ეროვნული სკრინინგის პროგრამაში მონაწილეობის უფლების მქონე ქალებზე; 
· სოფლის, დაშორებულ ადგილებში მცხოვრებ და არასაკმარისად მოცულ ქალების ჯგუფებზე, რომელთა შორის სკრინინგის პროგრამებში მონაწილეობის მაჩვენებელი განსაკუთრებით დაბალია; 
· იმ მოსახლეობის ჯგუფებზე, რომლებიც პროექტის KAP კვლევის ფარგლებში გამოვლინდნენ, როგორც სკრინინგში მონაწილეობის მხრივ ქცევითი, ინფორმაციული ან ხელმისაწვდომობის მნიშვნელოვანი ბარიერის მქონე ჯგუფები; 
· ფართო საზოგადოებაზე, კიბოს პრევენციის შესახებ ცნობიერების ამაღლების, კიბოსთან დაკავშირებული სტიგმის შემცირებისა და ადრეული დიაგნოსტიკისა და ჯანსაღი ცხოვრების წესის მიმართ პოზიტიური დამოკიდებულების ჩამოყალიბების მიზნით. 
     კონტრაქტორმა უნდა უზრუნველყოს, რომ კამპანიების კონცეფციები, ძირითადი გზავნილები და საკომუნიკაციო მიდგომები მორგებული იყოს იდენტიფიცირებული სამიზნე ჯგუფების მახასიათებლებს, საჭიროებებსა და ქცევით განმსაზღვრელ ფაქტორებს.

2. მოსალოდნელი შედეგები
შედეგი 1 – კამპანიის სტრატეგია და საკომუნიკაციო დაგეგმვა
კონტრაქტორმა უნდა:
· შეიმუშაოს ორი დეტალური კამპანიის კონცეფცია და განხორციელების სამუშაო გეგმა (ძუძუს კიბოსა და საშვილოსნოს ყელის კიბოსთვის); 
· შეიმუშაოს მტკიცებულებებზე დაფუძნებული კამპანიის ძირითადი გზავნილები KAP კვლევის მიგნებებისა და რეკომენდაციების გამოყენებით; 
· კამპანიის შემუშავების მთელი პროცესის განმავლობაში მჭიდროდ ითანამშრომლოს KAP-ისა და ქცევითი ანალიზის ექსპერტთან, CCRG-ის საზოგადოებასთან ურთიერთობისა და კომუნიკაციების სპეციალისტთან და პროექტის სხვა განსაზღვრულ წარმომადგენლებთან; 
· განსაზღვროს სამიზნე აუდიტორიები და შეარჩიოს ყველაზე შესაბამისი საკომუნიკაციო არხები; 
· უზრუნველყოს, რომ კამპანიის კონცეფციები პასუხობდეს KAP კვლევის ფარგლებში გამოვლენილ ბარიერებს, მითებს, მცდარ წარმოდგენებსა და მოტივატორებს. 
შედეგი 2 – საკომუნიკაციო მასალების შექმნა
კონტრაქტორმა უნდა მოამზადოს:
· ორი საინფორმაციო ვიდეო-რგოლი (ერთი – ძუძუს კიბოს სკრინინგის, ხოლო მეორე – საშვილოსნოს ყელის კიბოს სკრინინგის შესახებ), თითოეულის ხანგრძლივობა არაუმეტეს ერთი წუთისა, კონცეფციის შემუშავების, გადაღების, მონტაჟისა და ქართულ და ინგლისურ ენებზე სუბტიტრების მომზადების ჩათვლით; 
· ორი პაციენტის ემოციური ისტორია იმ ქალების მონაწილეობით, რომლებმაც მონაწილეობა მიიღეს კიბოს სკრინინგის პროგრამაში, ისარგებლეს ადრეული დიაგნოსტიკისა და დროული მკურნალობის შესაძლებლობით და მზად არიან, საკუთარი გამოცდილება საზოგადოებას გაუზიარონ. კონტრაქტორმა უნდა უზრუნველყოს, რომ ყველა პირისგან, რომლებიც წარმოდგენილი იქნებიან კამპანიის მასალებში, გადაღებამდე და მასალების გავრცელებამდე მიღებული იყოს წერილობითი ინფორმირებული თანხმობა; 
· ორი მედია სტატია საქართველოს რეგიონულ ან ეროვნულ ბეჭდურ და/ან ონლაინ მედიაში გამოსაქვეყნებლად; 
· ჯანდაცვის ექსპერტების ორი გამოსვლა რეგიონულ ტელევიზიასა და/ან რადიოში, CCRG-თან თანამშრომლობით ორგანიზებული. 
წარმოებული მასალების ხარისხის მინიმალური მოთხოვნები
ვიდეომასალები
ყველა ვიდეო უნდა:
· იყოს გადაღებული და მოწოდებული Full HD (1920 × 1080) ან უფრო მაღალი გარჩევადობით; 
· შეიცავდეს პროფესიონალურად ჩაწერილ, მკაფიოდ გასაგონ ხმას; 
· მოიცავდეს პროფესიონალურ მონტაჟს, ფერთა კორექციასა და შესაბამის შემთხვევაში, გრაფიკულ ელემენტებს; 
· შეიცავდეს სუბტიტრებს ქართულ და ინგლისურ ენებზე; 
· აკმაყოფილებდეს CCRG-ისა და CzDA-ის ხილვადობის მოთხოვნებს, მათ შორის ლოგოებისა და სავალდებულო, განმარტებითი ტექსტების (disclaimer) გამოყენებას; 
· იყოს მზად შესაბამისი ტელევიზიით, Facebook-ით, Instagram-ით, YouTube-ითა და სხვა ციფრული პლატფორმებით გასავრცელებლად. 
პაციენტების ისტორიები
პაციენტების ისტორიები უნდა:
· ასახავდეს იმ ქალების ნამდვილ გამოცდილებას, რომლებმაც ისარგებლეს კიბოს ადრეული დიაგნოსტიკითა და მკურნალობით; 
· წარმოადგენდეს ავთენტურ, პატივისცემაზე დაფუძნებულ და ეთიკურად მისაღებ ნარატივებს; 
· მოიცავდეს მაღალი ხარისხის ინტერვიუებს, ახლო ხედებსა და კონტექსტურ კადრებს; 
· ხელს უწყობდეს პოზიტიურ ქცევით ცვლილებას შიშზე დაფუძნებული გზავნილების გამოყენების გარეშე. 
ბეჭდური მასალები
ბეჭდური მასალები უნდა:
· იყოს პროფესიონალურად შემუშავებული როგორც ბეჭდური, ისე ციფრული გავრცელებისთვის; 
· აკმაყოფილებდეს CCRG-ის ბრენდინგისა და ხილვადობის მოთხოვნებს; 
· იყენებდეს მკაფიო, ინკლუზიურ და კულტურულად შესაბამის ენას; 
· წარმოდგენილი იყოს რედაქტირებად და დასაბეჭდად მზა ფორმატებში. 
მედია სტატიები
მედია სტატიები უნდა:
· მომზადდეს ქართულ ენაზე; 
· ზუსტად ასახავდეს კიბოს ეროვნული სკრინინგის პროგრამების რეკომენდაციებს; 
· ეფუძნებოდეს CCRG-ის მიერ დამტკიცებულ კამპანიის ძირითად გზავნილებს; 
· გამოქვეყნდეს CCRG-თან წინასწარ შეთანხმებულ მედიასაშუალებებში. 

შედეგი 3 – კამპანიის საკომუნიკაციო მასალების გავრცელება და ხილვადობის უზრუნველყოფა
კონტრაქტორმა უნდა:
· უზრუნველყოს კამპანიის ფარგლებში შექმნილი საკომუნიკაციო მასალების გავრცელება რეგიონული და ეროვნული ტელევიზიების, რადიოს, ციფრული მედიისა და სოციალური მედიის პლატფორმების მეშვეობით; 
· ითანამშრომლოს რეგიონულ მედიასაშუალებებსა და ადგილობრივ საზოგადოებრივ ქსელებთან, კამპანიის მაქსიმალური გავრცელების მიზნით; 
· საჭიროების შემთხვევაში, განახორციელოს მიზნობრივი, ციფრული რეკლამირება; 
· უზრუნველყოს CCRG-ისა და ჩეხეთის განვითარების სააგენტოს (CzDA) ხილვადობის მოთხოვნების სრული დაცვა, მათ შორის, ოფიციალური ლოგოების, სავალდებულო განმარტებითი ტექსტების (disclaimer) გამოყენება და ყველა საკომუნიკაციო მასალის წინასწარი შეთანხმება CCRG-თან, მათ გამოქვეყნებამდე ან გავრცელებამდე. 
შედეგი 4 – მონიტორინგი და ანგარიშგება
კონტრაქტორმა უნდა:
· განახორციელოს კამპანიის მიმდინარეობისა და საზოგადოების ჩართულობის მონიტორინგი; 
· შეაგროვოს და გააანალიზოს კამპანიის შესრულების მაჩვენებლები, მათ შორის კამპანიის დაფარვა (reach), ნახვების რაოდენობა, ჩართულობა და მედიაში განთავსებები; 
· შეაგროვოს ხელმისაწვდომი, ანალიტიკური მონაცემები მედიისა და სოციალური მედიის პლატფორმებიდან; 
· წარადგინოს საბოლოო მონიტორინგის ანგარიში (ქართულ ენაზე), რომელიც მოიცავს: 
· კამპანიის ფარგლებში განხორციელებულ აქტივობებს; 
· მომზადებულ საკომუნიკაციო მასალებს; 
· მედია განთავსებებს; 
· კამპანიის დაფარვის მაჩვენებლებს;
· სამიზნე ჯგუფების /მოსახლეობის ჩართულობის მაჩვენებლებს; 
· ძირითად შედეგებს; 
· მიღებულ გამოცდილებას; 
· რეკომენდაციებს მომავალში კიბოს პრევენციის საკომუნიკაციო კამპანიების გაუმჯობესებისთვის. 
     კონტრაქტორმა მონიტორინგის საბოლოო ანგარიშთან ერთად უნდა წარმოადგინოს ყველა საკომუნიკაციო მასალა, რედაქტირებადი საწყისი ფაილები, მედია ბმულები, ფოტო-მასალა და კამპანიის გავრცელების დამადასტურებელი მტკიცებულებები.

3. ჩასაბარებელი შედეგები და ვადები
	ჩასაბარებელი შედეგი
	წარდგენის ვადა

	კამპანიის დამტკიცებული კონცეფცია და სამუშაო გეგმა (ქართულ ენაზე)
	10.09.2026

	კამპანიის ვალიდირებული გზავნილები და შინაარსობრივი მასალების პროექტები
	10.10.2026

	მომზადებული და გავრცელებული საბოლოო საკომუნიკაციო მასალები
	10.11.2026

	მონიტორინგისა და ჩართულობის საბოლოო ანგარიში (ქართულ ენაზე)
	30.11.2026



4. საკვალიფიკაციო მოთხოვნები
აპლიკანტი უნდა აკმაყოფილებდეს შემდეგ მოთხოვნებს:
· საზოგადოების ცნობიერების ამაღლების, საკომუნიკაციო ან ქცევითი ცვლილების კამპანიების დაგეგმვისა და განხორციელების არანაკლებ სამწლიანი გამოცდილება საქართველოში; 
· მულტიმედიური საკომუნიკაციო მასალების წარმოებისა და კამპანიების წარმართვის დადასტურებული გამოცდილება; 
· კამპანიის სრული ციკლის — კონცეფციის შემუშავებიდან, განხორციელების, საკომუნიკაციო მასალების გავრცელებისა და ანგარიშგების ჩათვლით — განხორციელების დადასტურებული უნარი; 
· საზოგადოებრივი ჯანმრთელობის კომუნიკაციის, სოციალური მარკეტინგის, ქცევითი მეცნიერების ან ქცევითი ცვლილების კომუნიკაციის სფეროში გამოცდილება ჩაითვლება უპირატესობად; 
· საქართველოს მედია გარემოს კარგი ცოდნა და ეროვნულ და რეგიონულ მედიასაშუალებებთან თანამშრომლობის გამოცდილება. 
ინტელექტუალური საკუთრება
ამ დავალების ფარგლებში შექმნილი ყველა კონცეფცია, საკომუნიკაციო მასალა, ვიდეო, ფოტომასალა, გრაფიკული დიზაინი, სტატია, ანგარიში, რედაქტირებადი საწყისი ფაილი და სხვა პროდუქტი იქნება ჩეხეთის რესპუბლიკის კარიტასი საქართველოში (CCRG)-ის ექსკლუზიური ინტელექტუალური საკუთრება.
კონტრაქტორს უფლება არ აქვს, CCRG-ის წინასწარი წერილობითი თანხმობის გარეშე, გამოიყენოს, გაამრავლოს ან გაავრცელოს ამ ხელშეკრულების ფარგლებში შექმნილი მასალები.

5. წინადადების წარდგენის მოთხოვნები
ტექნიკური წინადადება
ტექნიკური წინადადება უნდა მოიცავდეს:
· დავალების გააზრებას; 
· შემოთავაზებულ მეთოდოლოგიასა და განხორციელების მიდგომას; 
· კამპანიის კონცეფციას; 
· სამუშაო გეგმასა და განხორციელების ვადებს; 
· განმახორციელებელი გუნდის შემადგენლობასა და პასუხისმგებლობების განაწილებას. 
ფინანსური წინადადება
ფინანსური წინადადება უნდა მოიცავდეს:
· ხელშეკრულების საერთო ღირებულებას ლარში (GEL); 
· ბიუჯეტის დეტალურ განაწილებას. 
დამატებითი დოკუმენტები
აპლიკანტმა ასევე უნდა წარმოადგინოს:
· შესაბამისი გამოცდილების ამსახველი პორტფოლიო (არანაკლებ, ორი მსგავსი კამპანია); 
· შემოთავაზებული ძირითადი ექსპერტების CV-ები; 
· კომპანიის რეგისტრაციის დამადასტურებელი დოკუმენტი (არსებობის შემთხვევაში); 
· არანაკლებ, ორი პროფესიული რეკომენდატორის საკონტაქტო ინფორმაცია. 
შეფასების კრიტერიუმები
	კრიტერიუმი
	წონა

	ტექნიკური მიდგომისა და მეთოდოლოგიის ხარისხი
	40%

	აპლიკანტის გამოცდილება და ორგანიზაციული შესაძლებლობები
	30%

	ფინანსური წინადადება
	30%


ფინანსური შეფასების ეტაპზე გადავა მხოლოდ ის წინადადებები, რომლებიც დააკმაყოფილებს მინიმალურ ტექნიკურ მოთხოვნებს.

6. კოორდინაცია და კომუნიკაცია
     დავალების განხორციელების მთელი პერიოდის განმავლობაში შერჩეულმა კონტრაქტორმა მჭიდროდ უნდა ითანამშრომლოს:
· ჩეხეთის რესპუბლიკის კარიტასთან საქართველოში (CCRG); 
· პროექტის KAP-ისა და ქცევითი ანალიზის ექსპერტთან; 
· საზოგადოებასთან ურთიერთობისა და კომუნიკაციების ოფიცერთან; 
· დაავადებათა კონტროლისა და საზოგადოებრივი ჯანმრთელობის ეროვნულ ცენტრთან (NCDC), საჭიროების შემთხვევაში. 
CCRG უზრუნველყოფს:
· KAP კვლევის ანგარიშისა და შესაბამისი დამხმარე მასალების მიწოდებას; 
· ტექნიკურ კონსულტაციას პროექტის KAP-ისა და ქცევითი ანალიზის ექსპერტის მეშვეობით; 
· კამპანიის კონცეფციების, ძირითადი გზავნილებისა და საკომუნიკაციო მასალების განხილვასა და დამტკიცებას; 
· ბრენდინგისა და ხილვადობის მოთხოვნების მიწოდებას; 
· პროექტში ჩართულ შესაბამის მხარეებთან კოორდინაციის მხარდაჭერას, დავალების განხორციელების მთელი პერიოდის განმავლობაში. 
     კონტრაქტორსა და CCRG-ს შორის სამუშაო კომუნიკაცია განხორციელდება ქართულ ენაზე. საბოლოო საკომუნიკაციო მასალები წარმოდგენილი უნდა იყოს ქართულ ენაზე. საინფორმაციო ვიდეო-რგოლებსა და პაციენტების ისტორიებს უნდა დაერთოს ინგლისურენოვანი სუბტიტრები. მონიტორინგის საბოლოო ანგარიში უნდა მომზადდეს და წარდგენილ იქნეს ქართულ და ინგლისურ ენებზე.

7. საკონტაქტო ინფორმაცია
ტენდერთან დაკავშირებული კითხვების შემთხვევაში, გთხოვთ, დაუკავშირდეთ:
ელ. ფოსტა: nina.kopaleishvili@caritas.cz

